宴興化池亭送白二十二東歸聯句
作者：裴度
朝代：唐

paragraphs: 東洛言歸去，西園告別來。
白頭青眼客，池上手中杯。
離瑟殷勤奏，仙舟委曲回。
征輪今欲動，賓閣爲誰開。
坐弄琉璃水，行登綠縟堆。
花低妝照影，萍散酒吹醅。
岸蔭新抽竹，亭香欲變梅。
隨遊多笑傲，遇勝且裴回。
澄澈連天鏡，潺湲出地雷。
林塘難共賞，鞍馬莫相催。
信及魚還樂，機忘鳥不猜。
晚晴槐起露，新雨石添苔。
擬作雲泥別，尤思頃刻陪。
歌停珠貫斷，飲罷玉峰頹。
雖有逍遙志，其如磊落才。
會當重入用，此去肯悠哉。